Virallinen lehti nro C 297 , 15/10/1999 s. 0060



KIRJALLINEN KYSYMYS E-3230/98 esittäjä(t): Edith Müller (V) komissiolle (26. lokakuuta 1998) Aihe: Liikesuhteet ulkopuolisiin yrityksiin Viime vuosina komissio on ylläpitänyt erioikeutettuja liikesuhteita Luxemburgissa asuvan Perry-nimisen yrittäjän omistamien yritysten kanssa (hänelle oli merkitty lyhytvalintanumero komission sisäiseen puhelinluetteloon ja hänellä oli oman ilmoituksensa mukaan ennen noin 100 miljoonan ecun liikevaihto komission kanssa). Yrittäjä on kertonut lehdistölle (5.10.98 ilmestynyt Focus-lehti) häntä vastaan nostetun rikossyytteen yhteydessä, että hän tietää yksitoista muuta yritystä, joilla olisi samanlaisia kokemuksia kuin hänellä itsellään. Voiko komissio toimittaa minulle luettelon kaikista niistä yrityksistä, joille se on antanut toimeksi palkata ulkopuolista henkilöstöä? Voiko komissio ilmoittaa, millä perusteilla nämä yritykset merkitään tai jätetään merkitsemättä komission sisäiseen puhelinluetteloon? Voiko komissio ilmoittaa, kuinka suuri kunkin yrityksen liikevaihto on ollut viimeisten viiden vuoden aikana? Komission jäsenen Erkki Liikasenkomission puolesta antama vastaus (19. tammikuuta 1999) On totta, että komissio on vuosien kuluessa antanut useille yrityksille erilaisia toimeksiantoja, joihin on osallistunut ulkopuolista henkilöstöä. Arvoisalle parlamentin jäsenelle sekä parlamentin pääsihteeristölle toimitetaan luettelo näistä yrityksistä. Luettelo on laadittu henkilöstön ja hallinnon pääosaston "ulkopuolinen henkilöstö" -tiedoston pohjalta. Komissio haluaa kuitenkin huomauttaa, että kukin pääosasto hyväksyy sitä varten varattuun budjettikohtaan liittyvät tulot ja menot sekä tekee omat sopimuksensa. Kunkin yrityksen viiden viime vuoden aikana toteuttaman liikevaihdon selvittämiseksi olisi tehtävä laaja tapauskohtainen analyysi, joka koskisi kaikkia pääosastoja ja yksiköitä. Komissiolla ei valitettavasti ole tiukan budjettinsa vuoksi henkilöstövoimavaroja tällaisen tutkimuksen suorittamiseksi. Komissio haluaa korostaa, että se on viime vuosien aikana budjettivallan käyttäjän tuella pyrkinyt vähentämään ulkopuolisen henkilöstönsä määrää palauttamalla ns. minitalousarvioista palkatun henkilöstön yleisen talousarvion alaisuuteen sekä muuntamalla määrärahoja toimiksi. Ulkopuolisen henkilöstön käyttöä koskevia sääntöjä on järkeistetty laatimalla "ulkopuolista henkilöstöä koskevat menettelysäännöt" Komissio antoi 22. heinäkuuta 1998 tiedonannon SEK(98) 1217, joka sisältää muun muassa seuraavat määräykset teknisen avun toimistojen käytöstä uusien tai uusittujen ohjelmien yhteydessä: - teknisen avun toimiston käyttämisen on perustuttava kyseistä ohjelmaa tai tointa koskevaan erityislainsäädäntöön, - käyttötarpeesta on suoritettava ennakkoarviointi, - valmisteilla on teknisen avun toimistoja koskeva käsikirja, johon sisältyvien sääntöjen ja menettelyjen noudattamista valvomaan on tarkoitus asettaa seurantakeskus ja sopimusten yhdenmukaistamisesta vastaava yksikkö. Komission yksiköissä suoritettiin syksyllä 1998 kysely talousarvion osiin A ja B kuuluvien teknisen ja hallinnollisen avun eri muotojen inventoimiseksi (teknisen avun toimisto mukaan luettuna). Kysely toteutettiin osana vuoden 1999 talousarviomenettelyä. Talousarvion vakiomuotoinen selvitysosa ja kullekin budjettikohdalle asetetut enimmäismäärät tekevät tällaisen avun käytön täysin seurattavaksi. Näiden yritysten puhelinnumerot esiintyvät komission sisäisessä puhelinluettelossa lyhytvalintanumeroina, jotta virkamiehet, joilla on oikeus soittaa vain paikallispuheluja, voivat ottaa yhteyttä Belgiassa, Euroopassa ja muualla maailmassa toimiviin yhteistyökumppaneihin suoraan tarvitsematta turvautua puhelinvaihteeseen. Näin tarjotaan tehokas viestintäkeino niille käyttäjille, jotka joutuvat usein ottamaan yhteyttä tiettyihin ulkoisiin yhteistyökumppaneihin. Lisäksi tällä tavoin vähennetään puhelinvaihteen kuormitusta sekä tarvittavien kaukopuhelulinjojen määrää. Lyhytvalintanumerot on myös edustustoilla, ministeriöillä, muilla toimielimillä ja yksityisillä yrityksillä, joiden kanssa komissio on sopimussuhteessa (esimerkiksi matkatoimistot ja alihankkijat). Nämä yritykset eivät hyödy lyhytvalintanumeron käytöstä millään tavoin (kyseessä ovat komissiosta lähtevät puhelut) eikä tämä myöskään sido komissiota juridisesti.